Nu lysner det for alvor for hussalget - også i de mindre byer og ude på landet i Nordjylland, hvor alt ellers har ligget stille de seneste år

Søren Villadsen, Villadsen Ejendomshandel i Pandrup, kiggede en ekstra gang, da han forleden gjorde salgstallene op for årets første tre måneder. -Salget af almindelige huse og ejendomme er op til 60 procent bedre end det første kvartal sidste år. Vi er selvfølgelig glade for det, men det er der bestemt også mange hussælgere, der er, for der er typisk tale om huse, der har været til salg i flere år, siger den nordjyske ejendomsmægler. Anders la Cour-Harbo er en af de sælgere, som nu fornemmer bedre tider for at få solgt. Han og kæresten har sat deres hus i Sønder Økse ved Brovst til salg. -Det var umuligt at sælge for bare nogle år siden, så vi valgte derfor at leje ud, men nu fornemmer vi, at det lysner og at folk måske lettere kan låne penge, siger Anders la Cour-Harbo.